SET ปิดเช้าบวก 6 จุด รับแรงหนุน “หุ้นพลังงาน” หลังน้ำมันพุ่งเหนือ 90 เหรียญ
SET ปิดเช้าบวก 6 จุด รับแรงซื้อหุ้นพลังงานหลังราคาน้ำมันพุ่งเหนือ 90 เหรียญ/บาร์เรล และกลุ่มแบงก์รับประโยชน์ดอกเบี้ยขาขึ้น รวมทั้ง Bond Yield กลับมาสูงแตะ 1.8% ส่วนแนวโน้มช่วงบ่ายคาดยืนแดนบวก แนวรับ 1,670 จุด แนวต้าน 1,680 จุด
4 ก.พ. 2565

นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยเช้านี้ปรับตัวขึ้น โดยรับแรงซื้อหุ้นกลุ่มพลังงานตามทิศทางราคาน้ำมันตลาดโลกที่พุ่งขึ้นมายืนเหนือ 90 เหรียญ/บาร์เรล สูงสุดในรอบ 7 ปี และกลุ่มแบงก์ รับประโยชน์จากอัตราดอกเบี้ยขาขึ้น หลังอัตราผลตอบแทนพันธบัตรสหรัฐ (Bond Yield) ที่ปรับตัวขึ้นแตะ 1.8%
ทั้งนี้ แรงซื้อกลุ่มพลังงาน และกลุ่มแบงก์ 2 กลุ่มใหญ่ทำให้ภาพรวมดัชนียืนในแดนบวกได้ แม้ว่าจะมีแรงขายทำกำไรหุ้นกลุ่มอิเล็กทรอนิกส์กดดันเล็กน้อย
ส่วนแนวโน้มตลาดหุ้นช่วงบ่าย นายชัยยศ คาดว่า ดัชนีน่าจะยังอยู่ในแดนบวกต่อไปได้จาก 2 กลุ่มใหญ่ดังกล่าวหนุน ให้แนวรับไว้ที่ 1,670 จุด แนวต้าน 1,680 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 3,021.11 ล้านบาท ปิดที่ 152.50 บาท เพิ่มขึ้น 2.00 บาท
BBL มูลค่าการซื้อขาย 1,780.89 ล้านบาท ปิดที่ 140.00 บาท เพิ่มขึ้น 3.50 บาท
PTT มูลค่าการซื้อขาย 1,681.67 ล้านบาท ปิดที่ 39.25 บาท เพิ่มขึ้น 0.50 บาท
DELTA มูลค่าการซื้อขาย 1,331.63 ล้านบาท ปิดที่ 412.00 บาท เพิ่มขึ้น 18.00 บาท
TOP มูลค่าการซื้อขาย 1,234.21 ล้านบาท ปิดที่ 53.50 บาท เพิ่มขึ้น 1.75 บาท